На основу члана 119. став 1. тачка 1. Закона о основама система образовања и васпитања („Службени гласник РС”, бр. 88/2017 и 27/2018 – др. закони ,10/2019,6/2020 и 129/21 и члана 50.став1.тачка 1.Статута ОШ „Милинко Кушић”, Школски одбор ОШ „Милинко Кушић” (у даљем тексту: Школа), донео је дана 26.04.2023. године

**ПРАВИЛНИК О ПОХВАЉИВАЊУ И НАГРАЂИВАЊУ УЧЕНИКА ОШ „МИЛИНКО КУШИЋ”**

**ОПШТЕ ОДРЕДБЕ**

**Члан 1.**

Правилником о похваљивању и награђивању ученика (даље: Правилник) у Школи регулишу се питања која се односе на:

* Врсте похвала и награда
* Врсте диплома за изузетан успех
* Услове за додељивање похвала,награда и диплома и поступак доделе и надлежност органа у поступку доделе и одлучивању.

ВРСТЕ ПОХВАЛА И НАГРАДА

**Члан 2.**

Сваки ученик школе који се истиче радом и примереним понашањем, изузетним резултатима у наставним и ваннаставним активностима и својом одговорношћу може бити похваљен или награђен.

Без обзира на изузетне резултате у наставним и ваннаставним активностима, ученици којима су из речене васпитно-дисциплинске мере и имају смањену оцену из владања не могу бити награђени и похваљени.

**Члан 3.**

Похвале могу бити писмене и усмене.

Награде могу бити у књигама или ђачком прибору.

**Члан 4.**

Писмена похвала додељује се ученику у виду плакете, дипломе или похвале и по правилу се додељује приликом пригодне свечаности на крају наставне године( ,,Дан успешних“) или неког другог пригодног празника( школска слава, дан школе и сл).

**Члан 5.**

Усмене похвале могу се саопштити ученику пред одељењем, преко књиге обавештења и саопштења или на некој од пригодних свечаности.

У име Наставничког већа директор Школе може јавно похвалити или наградити појединог ученика, групу ученика или одељењску заједницу, тј. оне који су учествовали у друштвеним акцијама или јавним манифестацијама (у којима су постигли запажене резултате, а тиме допринели афирмацији Школе као целини), оне који су учествовали у разним хуманитарним и осталим активностима, оне који су постигли резултате на такмичењима (општинском, регионалном, републичком или међународном), оне који су се истицали у учењу или који су узори другим ученицима својим учењем и владањем и који су редовно похађали наставу, показали се као добри и сарадљиви другови и слично.

Награде се додељују у виду комплета књига за наредни разред, ђачког прибора или комплета или појединачне књиге домаће или светске литературе, прилагођене узрасту ученика, такође приликом пригодних свечаности.

**Члан 6.**

Награде додељује Наставничко веће Школе, на предлог одељењског старешине, односно наставника разредне наставе, по прибављеном мишљењу Одељењског већа.
Школски одбор и Савет родитеља одобравају средства за доделу награда.

**Члан 7.**

Награде ученицима могу додељивати и донатори, односно спонзори, на основу критеријума које пропишу својим актима.

Награде из става 1 овог члана могу се додељивати ученицима само преко Школе, уз активно учешће и мишљење стручних органа Школе о додељивању ове награде.

**Члан 8.**

Поједином ученику може се доделити истовремено и похвала и награда.

ВРСТЕ ДИПЛОМА И ПОХВАЛА И УСЛОВИ ЗА ДОДЕЉИВАЊЕ

**Члан 9.**

Ученик може добити похвалу за одличан успех и примерно владање, за постигнут изузетан успех из појединих наставних области, за изузетан успех у појединим ваннаставним активностима, учешће на такмичењима, као и за похађање наставе без изостанака у току школске године.

Ученик може добити диплому

1. за освојено прво, друго или треће место на такмичењима,

2. Диплому ,,Вук Караџић“

3. Диплому ,,Доситеј Обрадовић“

4. Диплому ,,Ученик/ца генерације“ и

5. Диплому ,,Спортиста генерације“ и ,,Спортисткиња генерације“

**Члан 10.**

Диплому за освојено прво, друго или треће место на такмичењима у току школске године ученику додељује школа домаћин/организатор такмичења.

Ученик је ослобођен редовне наставе због припрема за такмичење, и то:

1 дан за општинско такмичење;

3 дана за окружно такмичење;

5 дана за републичко такмичење.

Право на ослобађање ученик остварује пласманом на претходном такмичењу. Право на ослобађање може се користити искључиво у функцији припрема за такмичење. Ако је такмичење радног дана, ученик је ослобођен наставе (осим за школско такмичење).

**Диплома „Вук Караџић”**

**Члан 11.**

Диплома „Вук Караџић” додељује се ученику:

1) ако на крају сваке школске године у току стицања основног образовања и васпитања постигне одличан успех из свих обавезних предмета, изборних програма и активности прописаних планом и програмом наставе и учења и примерно владање и

2) ако добије најмање једну диплому „Доситеј Обрадовић”.

**Диплома „Доситеј Обрадовић”**

**Члан 12.**

Диплома „Доситеј Обрадовић” додељује се ученику за изузетне резултате из обавезног предмета, односно изборног програма ако ученик:

1) постигне најмање врло добар општи успех и примерно владање на крају сваке школске године;

2) постигне одличан успех из одговарајућег обавезног предмета или изборног програма други страни језик, односно ,,истиче се” из одговарајућег изборног програма на крају сваке школске године;

3) у току школовања, из тог обавезног предмета, односно изборног програма, добије једну од прве три награде на општинском, градском, окружном, републичком или међународном нивоу такмичења из тог обавезног предмета, односно изборног програма у складу са календаром такмичења и смотри ученика основних школа.

Изузетно, у случају да такмичење из одговарајућег предмета и изборног програма није дефинисано календаром такмичења и смотри ученика основне школе, диплома „Доситеј Обрадовић” додељује се ученику који поред услова из става 1. тач. 1) и 2) овог члана, испољи и постигне потпуније и шире познавање садржаја тог обавезног предмета и изборног програма него што је предвиђено планом и програмом наставе и учења, a што је предвиђено школским актима.

**Члан13.**

Ученику се може се доделити више диплома „Доситеј Обрадовић” под условима утврђеним овим правилником.

Диплома „Ученик генерације” додељује се ученику завршног разреда који се у својој генерацији највише истакао у учењу и владању.

**Диплома ,,Ученик генерације“**

**Члан 14.**

Ученик коме се додељује диплома ,,Ученик генерације“ треба да испуњава следеће услове:

1. да је носилац дипломе ,,Вук Караџић“

2. да је носилац једне или више диплома ,,Доситеј Обрадовић“

3. да је постигао изузетне резултате на школским, општинским, окружним, републичким или међународним такмичењима.

Поред услова наведених у ставу један при избору ученика генерације вредноваће се и бодовати успеси на конкурсима, смотрама, изложбама, спортским такмичењима, активности у раду школских секција, учешће у школским манифестацијама, волонтерски рад у хуманитарним организацијама, рад у оквиру одељењске заједнице, Ученичког парламента, као и ваншколске активности које доприносе образовноваспитном раду и угледу школе**.**

**Члан 15.**

По прикупљеним подацима приступа се бодовању:

За сваки завршени разред са успехом 5,00 ученик добија 20 бодова;

Диплома ,,Вук Караџић“ 15 бодова;

Свака диплома,,Доситеј Обрадовић“ 10 бодова

**Успех на такмичењима из наставних предмета организованих од стране Министарства просвете, науке и технолошког развоја**

|  |  |  |  |  |  |  |
| --- | --- | --- | --- | --- | --- | --- |
| **Ранг листа** | **1.место** | **2.место** | **3.место** | **4.место** | **похвала** | **учешће** |
| **школско** | **4** | **3** | **2** |  |  |  |
| **општинско** | **8** | **6** | **4** |  |  |  |
| **Окружно** | **10** | **8** | **6** | **4** | **2** | **1** |
| **републичко** | **15** | **10** | **8** | **6** | **4** | **2** |
| **међународно** | **20** | **15** | **10** | **8** | **6** | **4** |

Уколико је екипно такмичење из наставних предмета, члан екипе добија 30% од бодова предвиђених за појединачно такмичење (заокружено на две децимале).

**Успех на спортским такмичењима организованих од стране Министарства просвете, науке и технолошког развоја:**

|  |  |  |  |  |  |
| --- | --- | --- | --- | --- | --- |
| **Ранг листа** | **1.место** | **2.место** | **3.место** | **4.место** | **учешће** |
| **школско** | **3** | **2** | **1** |  |  |
| **општинско** | **4** | **3** | **2** |  |  |
| **Окружно** | **5** | **4** | **3** |  | **1** |
| **међуокружно** | **6** | **5** | **4** | **3** | **1** |
| **републичко** | **7** | **6** | **5** | **4** | **2** |
| **међународно** | **10** | **9** | **8** | **5** | **3** |

Уколико је екипно такмичење из спортских активности, члан екипе добија 30% од бодова предвиђених за појединачно такмичење (заокружено на две децимале).

**Успех на конкурсима, изложбама, смотрама у организацији Министарства просвете, науке и технолошког развоја** за постигнуто:

1. прво место – 5 бодова;
2. друго место – 4 бода;
3. треће место – 3 бода.

**Успех кандидата на такмичењима, конкурсима, смотрама, изложбама који нису у организацији Министарства просвете, науке и технолошког развоја за освојено:**

1. прво место – 3 бода;
2. друго место – 2 бода;
3. треће место – 1 бод.

Уколико је учешће екипно, члан екипе добија 20% од бодова предвиђених за појединачно такмичење (заокружено на две децимале).

**Учешће на програмима Истраживачке станице „Петница”:**

1. позив – 5 бодова;
2. позив – 10 бодова;
3. позив – 15 бодова;
4. позив – 20 бодова;
5. и више позива – 25 бодова.

**Активности и доприноси у раду школских секција и на школским манифестацијама на основу поседовања неког талента (певање, свирање, рецитовање и др.):**

1. по секцији у сваком разреду – 1 бод;
2. за учешће на школским манифестацијама – 0,5 бодова по манифестацији (Свети Сава, Дан школе, науке и слично).

**Волонтерски рад у хуманитарним организацијама, уз потврду дате организације и предметних наставника школе,**по школској години 0,5 бодова.

**Рад у оквиру одељењске заједнице:**

1. рад у председништву одељењске заједнице, за сваку годину 0,5 бодова;
2. за свако учешће на радионицама одељењске заједнице (вршњачка едукација), за сваку годину 0,5 бодова.

**Рад у Ученичком парламенту:**

1. за сваку годину рада у Ученичком парламенту – 0,5 бодова;
2. за председника Ученичког парламента – за сваку годину 1 бод.

**Ваншколске активности које доприносе образовноваспитном раду и угледу Школе:**

1. учешће на манифестацијама и фестивалима које организују општина или република (попут ,,Нушићијаде“, Новогодишњег вашара, Фестивала науке и других) – 2 бода;
2. учешће у пројектним тимовима – 1 бод за сваки пројекат републичког значаја, 2 бода за сваки пројекат међународног значаја;
3. похађање музичке, балетеске и др. школе – 2 бода (свако похађање се појединачно бодује);
4. чланство у спортским организацијама и/или клубовима, по 2 бода за свако чланство.

**Члан 16.**

Наставник разредне наставе и разредни старешина ученика обавезан је да свако учешће ученика на такмичењима евидентира у матичној књизи и дневнику, са навођењем из које области-предмета је такмичење, ког ранга и освојено место на такмичењу.

**ПОСТУПАК И РОКОВИ ЗА ИЗБОР УЧЕНИКА ГЕНЕРАЦИЈЕ СПОРТИСТЕ ГЕНЕРАЦИЈЕ И СПОРТИСТКИЊЕ ГЕНЕРАЦИЈЕ**

**Ученик Генерације**

**Члан 17.**

За ученика генерације могу да конкуришу сви ученици који задовољавају прописане услове и може бити предложено више кандидата по одељењу.

**Члан 18.**

Директор именује чланове комисије за избор ученика генерације најкасније до 15. маја текуће школске године.

Комисију за избор ученика генерације чине:

4 представника из реда Наставничког већа;

Педагог школе

Помоћник директора

Директор школе именује и чланове заменике.

**Члан 19.**

Предлог за кандидата ученика генерације дају одељењске старешине ученика завршног разреда на седници Одељењског већа, у мају месецу, за текућу школску годину.
 Предложени кандидати са одељењским старешином попуњавају Образац који је саставни део овог Правилника и достављају га комисији, најкасније пет дана пре седнице Одељењског већа на којој се утврђује општи успех на крају осмог разреда.

Комисија је у обавези да организује седницу, те да предлог за именовање ученика генерације, са бодовном листом и пратећом документацијом достави директору Школе, дан пре седнице Наставничког већа на којој се предлог утврђује, односно проглашава ученик генерације.

Резултати у обрасцу морају бити образложени и документовани.

Након прикупљања и провере података комисија приступа бодовању.

Бодовање кандидата за ученика генерације врши се на основу докумената и педагошке документације и евиденције Школе (потврде, писмене и образложене изјаве наставника, записника и друго), диплома и званичних извештаја организатора такмичења.

Комисија за избор ученика генерације ради у пуном саставу и току рада сачињава записник.

Комисија за избор ученика генерације узима у обзир поднете предлоге, врши бодовање кандидата према критеријумима и сачињава ранг-листу предложених кандидата.

Резултате ранг-листе које је бодовала Комисија износи педагог на Наставничком већу.

Одлуку о проглашењу ученика генерације доноси Наставничко веће на својој седници, а најкасније до 15. јуна текуће школске године.

**Члан 20.**

Ученика који по критеријумима има највише бодова Наставничко веће проглашава учеником генерације, а уколико два или више ученика имају исти број бодова, Наставничко веће доноси одлуку већином гласова присутних чланова.

У случају да исти број бодова добију два или више ученика и након гласања Наставничког већа, Наставничко веће предлаже да се похвала „Ученик генерације” додели свим тим ученицима.

**Спортиста и спортисткиња генерације**

**Члан 21.**

Критеријуми избора спортисте и спортисткиње генерације су:

1. Успех у учењу и владању у току школовања:

Општи успех: најмање врло добар од V до VIII разреда, као и примерно владање без изречних васпитних мера на крају школске године.

Врло добар успех се бодује са 8 бодова а одличан успех се бодује са 10 бодова.

 2. Успех на такмичењима из предмета физичко и здравствено васпитање у организацији Министарства просвете – према табели:

|  |  |
| --- | --- |
| **Појединачно** | **Ниво такмичења** |
| Освојеноместо | Школско | Општинско | Окржно | Међуокружно | Републичко | Међународно |
| **I** | 2 | 3 | 6 | 8 | 10 | 20 |
| **II** | 0 | 2 | 5 | 6 | 8 | 18 |
| **III** | 0 | 1 | 4 | 5 | 6 | 16 |
| учешће | 0 | 0 | 3 | 4 | 4 | 8 |

|  |  |
| --- | --- |
| **Екипно** | **Ниво такмичења** |
| Освојено место | Школско | Општинско | Окружно | Међуокружно | Републичко | Међународно |
| **I** | 0 | 1 | 3 | 4 | 5 | 10 |
| **II** | 0 | 0 | 2 | 3 | 4 | 8 |
| **III** | 0 | 0 | 1 | 2 | 3 | 6 |
| учешће | 0 | 0 | 0 | 1 | 2 | 4 |

3. Успех на такмичењима ван календара министарства просвете – према табели:

|  |  |
| --- | --- |
| **Појединачно** | **Ниво такмичења** |
| Освојено место | школско | Општинско | Окружно | Међуокружно | Републичко | Међународно |
| **I** | 0 | 2 | 2,5 | 3 | 3,5 | 4 |
| **II** | 0 | 1,5 | 2 | 2,5 | 3 | 3,5 |
| **III** | 0 | 1 | 1,5 | 2 | 2,5 | 3 |
| учешће | 0 | 0 | 1 | 1,5 | 2 | 2,5 |

|  |  |
| --- | --- |
| **Екипно** | **Ниво такмичења** |
| Освојено место | Школско | Општинско | Окружно | Међуокржно | Републичко | Међународно |
| **I** | 0 | 1,5 | 2 | 2,5 | 3 | 3,5 |
| **II** | 0 | 1 | 1,5 | 2 | 2,5 | 3 |
| **III** | 0 | 0,5 | 1 | 1,5 | 2 | 2,5 |
| учешће | 0 | 0 | 0,5 | 1 | 1,5 | 2 |

4. Освојена најмање једна диплома ,,Доситеј Обрадовић“ из предмета физичко и здравствено

 васпитање. Свака појединачна диплома бодује се са 5 бодова.

**Члан 22.**

Посебно се бодују Спортиста и Спортисткиња генерације.

Предлог за кандидата за спортисту и спортисткињу генерације дају одељењске старешине ученика завршног разреда на седници Одељењског већа, у мају месецу, за текућу школску годину.

Комисију за бодовање спортисте и спортисткиње генерације формира директор, истовремено са формирањем комисије за бодовање ученика генерације, и чини најмање три наставника физичког и здравственог васпитања

Комисија је у обавези да организује седницу, те да предлог за именовање спортисте и спортисткиње генерације, са бодовном листом и пратећом документацијом достави директору Школе, дан пре седнице Наставничког већа на којој се предлог утврђује, односно проглашавају спортиста и спортисткиња генерације.

Бодовање кандидата за спортисту и спортисткињу генерације врши се на основу докумената и педагошке документације и евиденције Школе (потврде, писмене и образложене изјаве наставника, записника и друго), диплома и званичних извештаја организатора такмичења.

Комисија за избор спортисте и спортисткиње генерације ради у пуном саставу и току рада сачињава записник.

Комисија за избор спортисте и спортисткиње генерације узима у обзир поднете предлоге, врши бодовање кандидата према критеријумима и сачињава ранг-листу предложених кандидата.

Резултате ранг-листе које је бодовала један члан комисије износи на Наставничком већу.

Одлуку о проглашењу спортисте и спортисткиње генерације доноси Наставничко веће на својој седници, а најкасније до 15. јуна текуће школске године.

**Члан 23.**

Ученика који по критеријумима има највише бодова Наставничко веће проглашава спортисту и спортисткињу генерације, а уколико два или више ученика имају исти број бодова, Наставничко веће доноси одлуку већином гласова присутних чланова.

Уколико нема кандидата за доделу обе дипломе – Спортиста и Спортисткиња генерације, биће додељена једна диплома предложеном ученику или ученици који испуњавају услове на предлог актива наставника физичког и здравственог васпитања. Ако нема ученика који успуњавају услове за дипломе Спортиста и Спортисткиња генерације, диплома неће бити додељена.

**Члан 24.**

Ученик који је незадовољан одлуком о проглашењу ученика генерације, спортисте или спортисткиње има право Приговора Школском одбору.

Образложен Приговор се подноси Школском одбору у року од три дана од дана пријема обавештења о изабраном ученику генерације, спортисти или спортисткињи генерације.

Право на подношење приговора имају ученик, његов родитељ( законски заступник) и разредни старешина ученика.

Школски одбор о Приговору кандидата на одлуку Наставничког већа одлучује најкасније у року од пет дана од пријема Приговора.

Одлука Школског одбора је коначна.

**Члан 25.**

Ученик генерације, спортиста генерације и спортисткиња генерације се проглашава јавно на свечаности поводом завршетка школске године.

Фотографије и биографије ученика генерације, спортисте генерације и спортисткиње генерације проглашених по годинама, истичу се на зиду у холу школе као и у школском часопису.

Школа ученику генерације додељује посебну диплому „Ученик генерације”, док се спортисти и спортисткињи генерације додељује диплома ,,Спортиста генерације“ и ,,Спортисткиња генерације“.

**ПРЕЛАЗНЕ И ЗАВРШНЕ ОДРЕДБЕ**

**Члан 26.**

Правилник ступа на снагу осмог дана од дана објављивања на огласној табли Школе и тиме престаје да важи Правилник о похваљивању , и додели других диплома за изузетан успех ченика у Основној школи ,,Милинко Кушић“ у Ивањици дел.бр.105/2 од 28.02.2007.године .

Председник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Зоран Миловановић

Правилник је заведен под деловодним бројем 382 од 26.04.2023. године, објављен је на огласној табли Школе дана 27.04.2023. године, а ступио је на снагу дана 05.05.2023. године.